Document ID: 32006L0125

KOMISJONI DIREKTIIV 2006/125/EÜ,
5. detsember 2006,
imikutele ja väikelastele mõeldud teraviljapõhiste töödeldud toitude ja muude imikutoitude kohta
(EMPs kohaldatav tekst)
(kodifitseeritud versioon)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 3. mai 1989. aasta direktiivi 89/398/EMÜ eritoiduks ette nähtud toiduaineid käsitlevate liikmesriikide õigusaktide ühtlustamise kohta, (1) eriti selle artikli 4 lõiget 1,
ning arvestades järgmist:
(1)
Komisjoni 16. veebruari 1996. aasta direktiivi 96/5/EÜ imikutele ja väikelastele mõeldud teraviljapõhiste töödeldud toitude ja muude imikutoitude kohta (2) on korduvalt oluliselt muudetud. (3) Selguse ja otstarbekuse huvides tuleks kõnealune direktiiv kodifitseerida.
(2)
Imikutele ja väikelastele mõeldud teraviljapõhiseid töödeldud toitusid ja muid imikutoitusid kasutatakse mitmekesistatud toiduvaliku osana ja need ei kujuta endast ainsat toitumisallikat.
(3)
Kõnealuseid tooteid on suur valik, mis peegeldab võõrutatavate imikute ja väikelaste väga mitmekülgset toiduvalikut, mis tuleneb ühenduses eksisteerivatest sotsiaalsetest ja kultuurilistest oludest.
(4)
Kõnealuste toodete põhikoostis peab vastama tervete imikute ja väikelaste toitainevajadustele, mis on määratletud üldiselt tunnustatud teaduslike andmete alusel ja arvestades eelnimetatud tegureid.
(5)
Kõnealuste toodete kahe kategooria puhul, nimelt teraviljapõhiste töödeldud toitude ja imikutoitude puhul tuleks ette näha nõuded toitainesisalduse suhtes.
(6)
Ehkki kõnealuste toodete laadi tõttu tuleks kehtestada mitmeid kohustuslikke nõudeid ja teisi piiranguid vitamiini-, mineraalainete ja muude toitainete sisalduse suhtes, tuleks tootjatel lubada selliste toitainete lisamist vabatahtlikult tingimusel, et nad kasutavad üksnes teatud käesolevas direktiivis täpsustatud aineid.
(7)
Selliste toodete kasutamine, kuhu ühenduses pidevalt jälgitaval määral on vabatahtlikult lisatud selliseid toitained, ei vii selliste toitainete liigse tarbimiseni imikute ja väikelaste poolt. Olukorra arengule peaks tähelepanu pöörama ja vajaduse korral peaks võtma asjakohased meetmed.
(8)
Teraviljapõhistes töödeldud toitudes ja imikutoitudes sisalduvate taimekaitsevahendite jääkide maksimummäära käsitlevad erinevad eeskirjad põhjustavad liikmesriikidevahelisi kaubandustõkkeid.
(9)
Nõukogu 23. novembri 1976. aasta direktiiviga 76/895/EMÜ, puu- ja köögiviljas sisalduvate ja nende pinnal esinevate pestitsiidide jääkide piirnormide kehtestamise kohta (4), nõukogu 24. juuli 1986. aasta direktiiviga 86/362/EMÜ teraviljas sisalduvate ja nende pinnal esinevate pestitsiidide jääkide lubatud piirnormide kehtestamise kohta (5), nõukogu 24. juuli 1986. aasta direktiiviga 86/363/EMÜ loomses toidus sisalduvate ja selle pinnal esinevate pestitsiidide jääkide lubatud piirnormide kehtestamise kohta (6) ja nõukogu 27. novembri 1990. aasta direktiiviga 90/642/EMÜ teatavates taimset päritolu saadustes, sealhulgas puu- ja köögiviljas sisalduvate ja nende pinnal esinevate pestitsiidide jääkide lubatud piirnormide kehtestamise kohta (7) kehtestatud pestitsiidijääkide maksimummäärasid kohaldatakse, ilma et see piiraks teraviljapõhiste töödeldud toitude ja imiku- ja väikelapsetoitude suhtes kehtivate erisätete kohaldamist.
(10)
Ühenduse rahvusvahelisi kohustusi silmas pidades lubab ettevaatusprintsiip sellistel juhtudel, kui vastavad teaduslikud tõendid on ebapiisavad, ühendusel asjakohase teabe alusel vastu võtta ajutisi meetmeid kuni täiendava riskihinnanguni ja need meetmed mõistliku aja jooksul läbi vaadata.
(11)
Toidu teaduskomitee 19. septembri 1997. aasta ja 4. juuni 1998. aasta otsuste alusel on käesoleval ajal kahtlusi, kas olemasolev pestitsiidide ja pestitsiidijääkide aktsepteeritav päevaratsioon (ADI) on piisav imikute ja väikelaste tervise kaitsmiseks. Seetõttu on asjakohane imiku- ja väikelastetoiduks mõeldud eritoitude suhtes kehtestada väga madal ühine piirmäär kõikide pestitsiidide suhtes kuni ajani, mil neid aineid on üksikjuhtumite kaupa teaduslikult uuritud ja hinnatud. Selleks väga madalaks ühiseks piirmääraks tuleks kehtestada 0,01 mg/kg, mis tavaliselt on tegelikult väikseim tuvastatav määr.
(12)
Tuleks nõuda pestitsiidijääkide ranget piiramist. Et teraviljapõhised töödeldud toidud ja imikutoidud läbivad valmistamise ajal põhjaliku töötluse, siis on hoolikalt valitud toorainest võimalik valmistada tooteid, milles sisalduv pestitsiidijääkide määr on väga väike. Siiski on olemas mõningaid pestitsiide ja pestitsiidide metaboliite, mille puhul ka jääkide piirnorm 0,01 mg/kg võib halvimate manustamistingimuste korral viia selleni, et imikud ja väikelapsed ületavad ADI. See on nii selliste pestitsiidide ja pestitsiidide metaboliitide puhul, mille ADI on alla 0,0005 mg kehakaalu kilogrammi kohta.
(13)
Käesolevas direktiivis kehtestatakse põhimõte, mis keelab selliste pestitsiidide kasutamise põllumajandustoodete puhul, mis on mõeldud teraviljapõhiste töödeldud toitude ja imikutoitude valmistamiseks. See keeld ei taga siiski tingimata, et tooted on sellistest pestitsiididest puhtad, sest mõned pestitsiidid saastavad keskkonda ning nende jääke võib leida asjaomastes toodetes.
(14)
Imikute ja väikelaste tervist saab paremini kaitsta seades lisanõuded, mille rakendamist saab kontrollida analüüside abil toote päritolust sõltumata.
(15)
Suurem osa pestitsiididest, mille ADI on alla 0,0005 mg kehakaalu kilogrammi kohta, on ühenduses juba keelatud. Keelatud pestitsiidid ei tohi teraviljapõhistes töödeldud toitudes ja muudes imikutoitudes olla olemasoleval tasemel analüüsimeetodite abil tuvastatavad. Mõned pestitsiidid lagunevad siiski aeglaselt ja saastavad jätkuvalt keskkonda. Neid võib esineda teraviljapõhistes toitudes ja muudes imikutoitudes isegi siis, kui neid ei ole kasutatud. Kontrolli eesmärgil tuleks järgida ühtset lähenemisviisi.
(16)
Kuni komisjoni otsuseni selle kohta, kas heakskiidetud pestitsiidid vastavad taimekaitsevahendite turuleviimist käsitleva nõukogu 15. juuli 1991. aasta direktiivi 91/414/EMÜ (8), artiklis 5 sätestatud ohutusnõuetele, lubatakse heakskiidetud pestitsiidide kasutamist, juhul kui nende jäägid vastavad selles direktiivis ettenähtud jääkide piirnormile. Piirnormid kehtestatakse tasemel, mis tagab, et imikud ja väikelapsed ei ületa halvimates manustamistingimustes nende ADId.
(17)
Toidu uuendkoostisosade kasutamist kõigis toiduainetes tuleks reguleerida horisontaalselt eraldi meetme abil.
(18)
Käesolev direktiiv peegeldab olemasolevaid teadmisi asjassepuutuvate toodete kohta. Kõik teaduse ja tehnika arengul põhinevaid uuendusi võimaldavad muudatused tuleks otsustada direktiivi 89/398/EMÜ artikli 13 lõikes 2 osundatud korras.
(19)
Arvestades isikuid, kelle jaoks nimetatud tooted on mõeldud, tuleks kehtestada vajalikud mikrobioloogilised kriteeriumid ja saasteainete piirmäärad.
(20)
Direktiivi 89/398/EMÜ artikli 7 lõike 1 kohaselt reguleerivad käesoleva direktiiviga hõlmatud tooteid üldeeskirjad, mis on sätestatud toidu märgistamist, esitlemist ja reklaami käsitlevate liikmesriikide õigusaktide ühtlustamist käsitleva Euroopa Parlamendi ja nõukogu 20. märtsi 2000. aasta direktiiviga 2000/13/EÜ. (9)
(21)
Käesolevas direktiivis tuleks kehtestada ja laiendada vajaduse korral nimetatud üldeeskirjade täiendusi ja erandeid.
(22)
Käesoleva direktiiviga hõlmatud toodete laadi ja kasutuseesmärgi tõttu on eelkõige nõutav märkida nende energia- ja toitainesisaldus. Teiselt poolt tuleks imikute tervist kahjustada võivate ebakohaste kasutusviiside vältimiseks täpsustada kasutusviis kooskõlas direktiivi 2000/13/EÜ artikli 3 lõike 1 punkti 9 ning artikliga 11.
(23)
Kuna kaebusi, mille esitamine ei ole konkreetselt keelatud, võib üldiselt esitada kõnealuste toodete kohta kooskõlas kõigi toiduainete suhtes kohaldatavate eeskirjadega, peaksid sellised kaebused vajaduse korral arvesse võtma käesolevas direktiivis määratletud koostisekriteeriumeid.
(24)
Rahva tervist tõenäoliselt mõjutavate sätete osas on nõu peetud kooskõlas direktiivi 89/398/EMÜ artikliga 4.
(25)
Käesoleva direktiiviga ettenähtud meetmed on kooskõlas toiduahela ja loomatervishoiu alalise komitee arvamusega.
(26)
Käesolev direktiiv ei mõjuta liikmesriikide kohustusi, mis on seotud VIII lisa B-osas esitatud direktiivide ülevõtmise tähtaegadega,
ON VASTU VÕTNUD KÄESOLEVA DIREKTIIVI:
Artikkel 1
1. Käesolev direktiiv on eridirektiiv direktiivi 89/398/EÜ artikli 4 lõikes 1 määratletud tähenduses.
2. Käesolev direktiiv hõlmab eritoitusid, mis vastavad tervete imikute ja väikelaste erilistele vajadustele ühenduses ning mis on mõeldud imikutele võõrutusajaks ning väikelastele toiduvaliku täiendamiseks ja/või järkjärguliseks kohanemiseks tavatoiduga. Nende toitude hulka kuuluvad:
a)
teraviljapõhised töödeldud toidud, mis on jagatud nelja kategooriasse:
i)
lihtsad teraviljatoidud, mille tarvitamiseks on lisatud või tuleb lisada piima või muid sobivaid vedelikke;
ii)
teraviljatoidud, mis sisaldavad kõrge valgusisaldusega koostisaineid ja mille tarvitamiseks on lisatud või tuleb lisada vett või muud valguvaba vedelikku;
iii)
pastatooted, mida tarvitatakse pärast vees või muus sobivas vedelikus keetmist;
iv)
kuivikud ja küpsised, mida tarvitatakse kas valmiskujul või peenestatuna koos vee, piima või muu sobiva vedelikuga;
b)
muud imikutoidud kui teraviljapõhised töödeldud toidud.
3. Käesolevat direktiivi ei kohaldata väikelastele mõeldud piimatoodete suhtes.
Artikkel 2
Käesolevas direktiivis kasutatakse järgmisi mõisteid:
a) imikud- alla 12 kuu vanused lapsed;
b) väikelapsed- ühe kuni kolme aasta vanused lapsed;
c) pestitsiidijäägid- teraviljapõhistes töödeldud toitudes ja imikutoitudes sisalduvaid pestitsiidijäägid, mis on määratletud nõukogu direktiivi 91/414/EMÜ artikli 2 punktis 1, kaasa arvatud nende ainevahetuse saadused ja pestitsiidijääkide lagunemisel või reageerimisel tekkinud produktid.
Artikkel 3
Liikmesriigid tagavad, et artikli 1 lõikes 2 nimetatud tooteid turustatakse ühenduses ainult siis, kui need vastavad käesolevas direktiivis sätestatud eeskirjadele.
Artikkel 4
Teraviljapõhiseid töödeldud toitusid ja muid imikutoitusid toodetakse koostisainetest, mille sobivus imikute ja väikelaste eritoiduks on tõendatud üldiselt tunnustatud teaduslike andmete alusel.
Artikkel 5
1. Teraviljapõhised töödeldud toidud vastavad I lisas määratletud koostisekriteeriumidele.
2. II lisas kirjeldatud imikutoidud vastavad nimetatud lisas määratletud koostisekriteeriumidele.
Artikkel 6
Teraviljapõhiste töödeldud toitude ja imikutoitude valmistamisel tohib lisada ainult IV lisas loetletud toitained.
Nende ainete puhtusekriteeriumid nähakse ette hiljem.
Artikkel 7
1. Teraviljapõhised töödeldud toidud ja imikutoidud ei tohi sisaldada ühtki ainet sellises koguses, mis võiks ohustada imikute või väikelaste tervist. Vajalikud piirnormid kehtestatakse muude kui lõigetes 2 ja 3 osutatud ainete puhul.
2. Teraviljapõhistes töödeldud toitudes ja imikutoitudes sisalduvate üksikute pestitsiidijääkide määr ei tohi ületada 0,01 mg/kg, välja arvatud nende ainete puhul, mille kohta on VI lisas kehtestatud erimäärad, millisel juhul kohaldatakse nimetatud erimäärasid.
Pestitsiidijääkide sisalduse määramise analüüsimeetodina kasutatakse üldiselt heakskiidetuid standardmeetodeid.
3. VII lisas loetletud pestitsiide ei tohi kasutada põllumajandustoodete puhul, mis on mõeldud teraviljapõhiste töödeldud toitude ja imikutoitude valmistamiseks.
Kontrolli eesmärgil loetakse, et:
a)
VII lisa tabelis 1 loetletud pestitsiide ei ole kasutatud, kui nende jääke on vähem kui 0,003 mg/kg. Nimetatud piirnormi, mida loetakse analüüsimeetodi kvantifitseerimispiiriks, vaadatakse korrapäraselt üle, et võtta arvesse tehnika arengut;
b)
VII lisa tabelis 2 loetletud pestitsiide ei ole kasutatud, kui nende jääke on vähem kui 0,003 mg/kg. Seda piirnormi vaadatakse korrapäraselt üle, et võtta arvesse andmeid keskkonna saastumise kohta.
4. Lõigetes 2 ja 3 osutatud piirnormid kehtivad toodete suhtes, mis on tarvitusvalmis või mis muudetakse tarvitusvalmiks tootja juhendi kohaselt.
5. Kui VI lisas loetletud pestitsiidi puhul on tehtud otsus, et selle toimeaine ei sisaldu direktiivi 91/414/EMÜ I lisas, muudetakse vastavalt käesoleva direktiivi VI ja VII lisa.
6. Vajaduse korral kehtestatakse mikrobioloogilised nõuded.
Artikkel 8
1. Asjaomaste toodete märgistusel on lisaks direktiivi 2000/13/EÜ artiklis 3 sätestatutele järgmised kohustuslikud üksikasjad:
a)
märge selle kohta, mis vanusest alates toodet võib kasutada, võttes arvesse selle koostist, konsistentsi või muid erilisi omadusi. Märgitud vanusepiir ei ole ühegi toote puhul alla nelja kuu. Tootel, mida soovitatakse kasutada alates nelja kuu vanusest, võib olla märge, et see sobib alates sellest vanusest, kui meditsiini-, toitumise või farmaatsia valdkonnas kvalifitseeritud sõltumatud isikud või teised ema ja lapse heaolu eest vastutavad isikud ei soovita vastupidi;
b)
teave gluteenisisalduse või gluteeni puudumise kohta, kui toodet lubatakse kasutada alla kuue kuu vanustel lastel;
c)
energiasisaldus kilodžaulides ja kilokalorites ning valgu-, süsivesikute- ja rasvasisaldus, väljendatuna 100 g või 100 ml müüdava toote kohta või vajaduse korral tarvitamiseks ettenähtud tootekoguse kohta;
d)
mineraalainete ja vitamiinide keskmine kogus, mida reguleerivad piinormid on esitatud vastavalt I ja II lisas, väljendatuna numbritega 100 g või 100 ml müüdava toote kohta või vajaduse korral tarvitamiseks ettenähtud tootekoguse kohta;
e)
valmistamisjuhend ning vajaduse korral märge selle juhendi järgimise olulisuse kohta.
2. Märgistusele võib kanda:
a)
IV lisas loetletud toitainete keskmise koguse, väljendatuna numbritega 100 g või 100 ml müüdava toote kohta või vajaduse korral tarvitamiseks ettenähtud tootekoguse kohta, juhul kui seda märget ei hõlma lõike 1 punkt d;
b)
lisaks numbritega väljendatud teabele, teabe V lisas esitatud vitamiinide ja mineraalainete kohta, väljendatuna protsendina nimetatud lisas esitatud kontrollväärtusest 100 g või 100 ml müüdava toote kohta või vajaduse korral tarvitamiseks ettenähtud tootekoguse kohta, tingimusel et esinev kogus moodustab vähemalt 15 % kontrollväärtusest.
Artikkel 9
Direktiiv 96/5/EÜ mida on muudetud VIII lisa A-osas loetletud direktiividega tunnistatakse kehtetuks; see ei mõjuta liikmesriikide kohustusi, mis on seotud VIII lisa B-osas esitatud direktiivide ülevõtmise tähtaegadega.
Viiteid kehtetuks tunnistatud direktiivile käsitatakse viidetena käesolevale direktiivile kooskõlas IX lisas esitatud vastavustabeliga.
Artikkel 10
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 11
Käesolev direktiiv on adresseeritud liikmesriikidele.
Brüssel, 5. detsember 2006

Labels: 17
0
3
6
15